MICRO แย้มไตรมาส 4 ไฮซีซั่น ตั้งเป้าสินเชื่อเช่าซื้อ “จักรยานยนต์” ปีแรก 600 ลบ.
MICRO แย้มภาพรวมธุรกิจโค้งท้ายปี 65 รับไฮซีซั่นธุรกิจ พร้อมเดินเครื่องสินเชื่อเช่าซื้อรถจักรยานยนต์ วางเป้าพอร์ตคงค้างแตะ 400-600 ล้านบาทในปีแรก
MICRO แย้มภาพรวมธุรกิจโค้งท้ายปี 65 รับไฮซีซั่นธุรกิจ พร้อมเดินเครื่องสินเชื่อเช่าซื้อรถจักรยานยนต์ วางเป้าพอร์ตคงค้างแตะ 400-600 ล้านบาทในปีแรก
17 พ.ย. 2565

นายวิศาลท์ บูรณสันติกูล กรรมการผู้จัดการ บริษัท ไมโครลิสซิ่ง จำกัด (มหาชน) หรือ MICRO เปิดเผยถึง ภาพรวมธุรกิจและอุตสาหกรรมในช่วงไตรมาส 4 ซึ่งเป็นช่วงโค้งสุดท้ายของปี 65 มองว่ามีแนวโน้มที่ดี เนื่องจากเข้าสู่ช่วงไฮซีซั่นของธุรกิจ ประกอบกับการเดินหน้าต่อยอดผลิตภัณฑ์ด้านการเงิน เพื่อเพิ่มโอกาสสร้างฐานรายได้และกำไรในอนาคต
โดยมีบริษัท ไมโครอินชัวร์ โบรกเกอร์ จำกัด (MIB) ที่ดำเนินธุรกิจนายหน้าประกันวินาศภัยและนายหน้าประกันชีวิต เพื่อช่วยสนับสนุนแผนกลยุทธ์หลักของบริษัท เป็นการส่งเสริมและเชื่อมโยงทุก ๆ กลุ่มงานให้สามารถพัฒนาร่วมกันได้ ช่วยต่อยอดการเพิ่มผลิตภัณฑ์ที่เกี่ยวข้องกับรถบรรทุกมือสองแบบครบวงจร  ถือเป็นปัจจัยแวดล้อมที่เกิดจากการผนึกพลังระหว่างบริษัทและนำไปสู่ระบบนิเวศธุรกิจที่สมบูรณ์ในอนาคต
สำหรับธุรกิจสินเชื่อเช่าซื้อรถจักรยานยนต์ ภายใต้การบริหารของ “บริษัท ไมโครพลัสลิสซิ่ง จำกัด (MPLUS)” เริ่มให้บริการแล้วตั้งแต่เดือนมิ.ย.65 ที่ผ่านมา เบื้องต้นวางเป้าหมายพอร์ตสินเชื่อดังกล่าวจะมีมูลค่าอยู่ที่ประมาณ 400-600 ล้านบาท ทั้งนี้ มองว่าความต้องการใช้งานรถจักรยานยนต์ยังมีอยู่อีกมากโดยเฉพาะในพื้นที่ต่างจังหวัด ที่มีการใช้จักรยานยนต์ในชีวิตประจำวัน ซึ่งในปี 65 มีการคาดการณ์ว่าการผลิตจะกลับขึ้นมาอยู่ที่ระดับใกล้เคียงก่อนเกิดสถานการณ์แพร่ระบาดของไวรัสโควิด-19 ที่ 1.7-1.8 ล้านคัน
นอกจากนี้ บริษัทฯ ยังมีความสนใจที่จะขยายการให้บริการสินเชื่อส่วนบุคคลภายใต้การกำกับประเภทสินเชื่อที่มีทะเบียนรถเป็นประกัน และสินเชื่อที่ไม่มีทะเบียนรถเป็นประกัน ภายใต้บริษัท ไมโคร ฟิน จำกัด (MFIN) ซึ่งเป็นบริษัทย่อย โดยในช่วงปลายเดือนมิ.ย.ที่ผ่านมา ได้ยื่นขอใบอนุญาตกับกระทรวงการคลังผ่านธนาคารแห่งประเทศเทศไทย (ธปท.) ซึ่งคาดว่าจะได้รับการอนุมัติใบอนุญาตในช่วงไตรมาส 4 ปีนี้ โดยกลุ่มลูกค้าเป้าหมายยังคงเป็นฐานลูกค้าเดิมของ MICRO ที่มี เพื่อช่วยเหลือลูกค้าที่ต้องการเงินหมุนเวียนในธุรกิจ
สำหรับเป้าหมายยอดปล่อยสินเชื่อใหม่ในช่วงที่เหลือของปี 65 บริษัทจะเน้นในด้านคุณภาพของลูกค้าเป็นหลัก เนื่องจากภาวะเศรษฐกิจโดยรวมและต้นทุนราคาน้ำมัน แต่คาดการณ์ว่าพอร์ตสินเชื่อจะเติบโตไม่ต่ำกว่า 30% ยอดสินเชื่อคงค้างในพอร์ตของกลุ่มจะแตะ 5,000 ล้านบาทภายในสิ้นปีนี้
ขณะที่ผลประกอบการในงวดไตรมาส 3/65 บริษัทมีรายได้รวม 223 ล้านบาท เพิ่มขึ้น 61.19 ล้านบาท หรือคิดเป็นร้อยละ 37.72 จากงวดเดียวกันของปีก่อน ซึ่งรายได้ส่วนใหญ่ของบริษัทเป็นรายได้ดอกเบี้ยรับจากสัญญาเช่าซื้อ ซึ่งเพิ่มขึ้นตามการเติบโตของพอร์ตสินเชื่อบริษัท และรายได้จากค่าบริการและค่าธรรมเนียมจากประกันรถและประกันคุ้มครองวงเงินสินเชื่อเพิ่มขึ้นจากยอดปล่อยสินเชื่อที่เติบโตขึ้น มีกำไรสุทธิอยู่ที่ 7.80 ล้านบาท